Avertisment incredibil al Kremlinului chiar în ziua în care este înmormântat Aleksei Navalnîi
Kremlinul a declarat, vineri, că orice adunări neautorizate în sprijinul regretatului lider al opoziţiei ruse Aleksei Navalnîi, care urmează să fie înmormântat, vineri, la Moscova, vor încălca legea, relatează Reuters.
Într-o teleconferinţă cu reporterii, purtătorul de cuvânt al Kremlinului, Dmitri Peskov, a refuzat să facă o evaluare a lui Navalnîi ca figură politică şi a spus că nu are nimic de transmis familiei lui Navalnîi.
Aleksei Navalnîi, cea mai cunoscută figură a opoziţiei din Rusia, a murit subit pe 16 februarie într-o colonie penală din Arctica, unde îşi ispăşea pedepse care totalizau peste 30 de ani de închisoare.
O mulţime mare de oameni s-a adunat vineri în apropierea bisericii din Moscova unde urmează să fie slujba înainte de înmormântare, iar susţinătorii săi au cerut oamenilor să iasă seara, în memoria sa, în oraşele din Rusia.
"Doar pentru a ne reaminti: avem o lege care trebuie respectată. Orice adunări neautorizate vor fi o încălcare a legii, iar cei care participă la ele vor fi traşi la răspundere - din nou, în conformitate cu legea în vigoare", a declarat purtătorul de cuvânt al Kremlinului, Dmitri Peskov.
Sursa: News.ro
Dată publicare:
01-03-2024 14:19